Pta-tiener wurg glo oupa; ouma vind ontbinde lykArgieffoto ŉ 18-jarige tiener van Pretoria is in hegtenis geneem en moet Maandag in die hof verskyn in verband met die moord op sy oupa. Konst. Herman Moremi, woordvoerder van die polisie, het gesê die seun is Vrydagaand omstreeks 20:00 in Temba, noord van Pretoria, in hegtenis geneem. Die seun en sy 59-jarige oupa deel ŉ huis in die New Eersterus-gebied. Die ouma werk weg van die huis en kom net oor naweke tuis toe. “Die slagoffer is Vrydagaand deur sy vrou op die vloer van hul huis aangetref. Sy liggaam het reeds begin ontbind,” het Moremi gesê. Volgens Moremi het die vrou haar kleinseun gekry waar hy buite agter ŉ puttoilet weggekruip het. “Hy het aan die polisie gesê dat hy glo sy oupa Dinsdag tydens ŉ rusie oor die hek se sleutels verwurg het.” Die seun moet Maandag in Moretele-landdroshof verskyn op aanklag van moord.